মজার বিষয় হচ্ছে ইন্ডাস্ট্রি বলতে যে শিল্প বুঝায় সেই দৃষ্টিকোণ থেকে দেখলে টেলিভিশন একটি ইন্ডাস্ট্রি ছাড়া আর কিছুই নয়। এখানেও রয়েছে পণ্য উৎপাদন, বিপণণ বা বাজারজাত করণের মতো বাণিজ্যিক সব কর্মকান্ড। মূল প্রসঙ্গে যাওয়ার আগে তাই এ বিষয়গুলো সম্পর্কে খানিকটা ধারণা দিতে চাই। টেলিভিশনে পণ্য হচ্ছে তার অনুষ্ঠান, সংবাদ কিংবা হালে টিভি’র পর্দা জুড়ে থাকা নানা ধরনের বিজ্ঞাপন প্রচারের কৌশল বা টিভি পর্দার স্হান, সময় ইত্যাদিকেই বুঝায়। টেলিভিশনের বিপনণ বা মার্কেটিং বিভাগের কর্মীরা এই অনুষ্ঠান, সংবাদ বা অন্যান্য বিজ্ঞাপন প্রচার উপযোগী বিষয় গুলোকে স্পন্সর বা যারা বিজ্ঞাপন দেন এমন বাণিজ্যিক বা প্রতিষ্ঠান সমূহের কাছে নিয়ে যান এবং বিজ্ঞাপন সংগ্রহ করেন। মূলত সাদা কথায় এটাই হচ্ছে টেলিভিশনের পণ্য কেনা-বেচার প্রক্রিয়া।